KCE กำไรปี 64 โตทะลัก 115% แตะ 2.4 พันลบ. อานิสงส์บาทอ่อนหนุนรายได้เพิ่ม
KCE รายงานกำไรปี 64 โตกว่า 115% มาที่ 2.4 พันลบ. จากปีก่อนกำไร 1.1 พันลบ. รับรายได้เติบโตจากการขายที่สูงขึ้น และต้นทุนที่ต่ำลง
KCE รายงานกำไรปี 64 โตกว่า 115% มาที่ 2.4 พันลบ. จากปีก่อนกำไร 1.1 พันลบ. รับรายได้เติบโตจากการขายที่สูงขึ้น และต้นทุนที่ต่ำลง
8 ก.พ. 2565

บริษัท เคซีอี อีเลคโทรนิคส์ จำกัด (มหาชน) หรือ KCE รายงานผลประกอบการงวดปี 2564 มีกำไรสุทธิ ดังนี้

โดยกลุ่มบริษัทได้รายงานผลกําไรสุทธิรวมจำนวน 2,426.3 ล้านบาท สำหรับปี 2564 ซึ่งเพิ่มขึ้นคิดเป็นร้อยละ 115.3 จากปีก่อน กําไรปกติของปี 2564 มีจำนวน 2,272.2 ล้านบาท ซึ่งไม่รวมกำไรจากอัตราแลกเปลี่ยนเงินตราต่างประเทศจำนวน 189.7 ล้านบาท และค่าใช้จ่ายที่เกิดขึ้นครั้งเดียว (one-off) ซึ่งเป็นค่าใช้จ่ายที่เกี่ยวข้องกับมาตรการป้องกัน COVID จำนวน 35.6 ล้านบาท ซึ่งเมื่อเทียบกับกําไรปกติของปีที่แล้วจำนวน 1,093.9 ล้านบาท เท่ากับเพิ่มขึ้นถึงร้อยละ 107.7 จากปีก่อน
ทั้งนี้ ผลกําไรจากการดำเนินงานที่ปรับตัวดีขึ้นนั้นเป็นผลจากการเติบโตของรายได้เพราะมีการขายสูงขึ้นและต้นทุนต่ำลง ทำให้อัตรากำไรขั้นตันสูงขึ้น ยิ่งกว่านั้นการปรับเพิ่มราคาขายสินค้าในไตรมาสสอง การอ่อนค่าของเงินบาท และราคาตลาดทองแดงที่ปรับตัวลดลง ช่วยผลักดันให้ผลการดําเนินงานของกลุ่มปรับตัวดีขึ้นในที่สุด
นอกจากนี้ในปี 2564 กลุ่มบริษัทได้ตั้งค่าเผื่อการด้อยค่าจำนวน 4.6 ล้านบาท สำหรับทรัพย์สินของบริษัทย่อยของบริษัทฯ แห่งหนึ่งที่หยุดการดำเนินงานชั่วคราว (บริษัท เคซีอี อินเตอร์เนชั่นแนล) สํารองค่าใช้จ่ายตามใบสําคัญแสดงสิทธิ (โครงการ ESOP-W6) จำนวน 4.2 ล้านบาท และสํารองภาษีเงินได้นิติบุคคล เป็นจำนวน 156.2 ล้านบาท ส่งผลให้กําไรต่อหุ้นขั้นพื้นฐาน (Basic EPS) ของกลุ่มบริษัทเพิ่มขึ้นจาก 0.96 บาทต่อหุ้นในปี 2563 เป็น 2.05 บาทต่อหุ้นในปี 2564